Bjarne Laustsen (S), 2007-05-25:
Når Socialdemokratiet har ønsket at få den her sag frem til anden behandling i dag, skyldes det først og fremmest, at regeringen brugte nogle argumenter, da vi havde førstebehandlingen den 1. februar her i år, gående på, at det jo kun var et underudvalg, der havde anbefalet at lade nedsætte en undersøgelseskommission.
Der var også et lille kuriosum ved det, og det var, at det konservative medlem af Europa-Parlamentet, Gitte Seeberg, havde været med til at foreslå det.
Nu er det vel ikke alene af den årsag, at hun så senere hen har meldt sig ud af Det Konservative Folkeparti, men det viser jo, at der er en bevægelse i tingene, og at man bliver nødt til at forholde sig til virkelighedens verden.
Men regeringen brugte argumentet, at der ingen grund var til at nedsætte en undersøgelseskommission, fordi det kun var et underudvalg i Europa-Parlamentet, der havde foreslået det.
Vi havde en meget god og en lang debat den 1. februar om det her, for det, der er spørgsmålet, er: Har det rent faktisk fundet sted, at CIA har brugt dansk, grønlandsk og færøsk territorium til at fragte fanger rundt i verden i strid med en lang række internationale konventioner?
Der er ikke i den her sag et enkelt, konkret bevis i Danmark på, at det rent faktisk har fundet sted, men det er der desværre i en lang række andre lande, og da man er nødt til at bruge de her forskellige tre luftrum for at få de her fanger fragtet frem og tilbage, er der stor sandsynlighed for, at der rent faktisk har fundet sådan nogle aktiviteter sted.
Det lukker regeringen fuldstændig øjnene for.
Det synes jeg er synd og skam, for alle siger jo, at det skal foregå efter reglerne, men omvendt vil man ikke være med til at prøve at finde ud af, om det rent faktisk er sket.
Derfor vil en undersøgelseskommission jo kunne finde ud af, om der rent faktisk er sket noget i sagen her.
Jeg tror, at det skyldes det, som jeg også påpegede i forbindelse med førstebehandlingen, at regeringen udmærket er klar over, at invasionen af Irak er et vildskud, et fejlskud, der har udviklet sig til en borgerkrig, og der ikke er nogen særlig positive elementer i det her.
Derfor har regeringen ingen interesse i at få nedsat den undersøgelseskommission, for man har ikke interesse i at genere amerikanerne, og man er heller ikke interesseret i selv at få mere beg på fingrene i forhold til alt, hvad man har.
Man har ingen positive historier at fortælle om Irak.
Og hvis det så viste sig i en undersøgelseskommission, at man også havde beg på fingrene i forbindelse med, at man havde været med til at overtræde nogle internationale konventioner ved at have brugt dansk luftrum til at fragte fanger og udsætte dem for tortur efterfølgende, så ville det jo være en endnu dårligere sag.
Derfor skal jeg dybt beklage, at man brugte det argument, at det kun var et underudvalg i Europa-Parlamentet, til at afvise debatten her i Folketinget den 1. februar.
Nu er det en faktuel kendsgerning, at også Europa-Parlamentet bakker op om det her og beder alle medlemslandene om at nedsætte en undersøgelseskommission, så vi kan finde ud af, hvad der er op og ned i den sag her.
Men jeg tror som sagt ikke, regeringen har nogen som helst interesse i det.
Og det er da også skammeligt, at Dansk Folkeparti ikke kan stå ved, at vi får undersøgt den her ting.
Dansk Folkeparti bærer også et stort medansvar for, at vi i det hele taget har rodet os ud i den konflikt i Irak.
Så derfor er der grund til at nedsætte en undersøgelseskommission.